Výhody separovania odpadu

Téma: Komunálny odpad

V tomto článku sa pokúsime v krátkosti vysvetliť filozofiu našej obce pri nakladaní s komunálnym odpadom. Na začiatku si však dovolím urobiť krátky exkurz do problematiky odpadov.

Odpady sú súčasťou každej domácnosti. Ich produkcia úzko súvisí so spotrebou tovarov. Môžeme pozorovať, že zvyšovaním životnej úrovne sa zvyšuje aj spotreba tovarov, čo sa prirodzene prejavuje na zvýšenej produkcii odpadov. V zásade platí, že každý výrobok sa po skončení svojej životnosti stáva odpadom. Keďže kupujeme viac tovarov, lebo vo všeobecnosti životná úroveň našej spoločnosti rastie, stúpa aj produkcia odpadov. Tento jav je prirodzený a logický.

Na základe údajov z EUROSTAT-u za rok 2017 je Slovensko z hľadiska produkcie komunálneho odpadu v porovnaní s ostatnými krajinami Európskej únie na tom relatívne dobre. Znamená to, že na jedného obyvateľa produkujeme v priemere 378 kg komunálneho odpadu, čím sa zaraďujeme medzi krajiny s nižšou produkciou komunálneho odpadu. Na základe grafu je možné porovnať Slovensko s ďalšími krajinami V4 (Česko, Poľsko, Maďarsko), ako aj s vyspelými krajinami západnej Európy. Ako však ukazuje druhý graf spracovaný na základe údajov z EUROSTAT-u za rok 2017, problémom Slovenska je, že väčšina odpadu končí na skládkach.

Iste, mohli by sme identifikovať aj rozdiely v rámci regiónov Slovenska, obcí, resp. je možné ísť až na úroveň jednotlivcov. Prípadne môžeme hľadať nedostatky v používaných technológiách pri spracovaní a nakladaní s odpadmi. Sú to však veci, ktoré bežní jednotlivci neovplyvnia. Každý však by mal mať svoju vlastnú zodpovednosť aj v oblasti produkcie a nakladania s odpadmi. Je nevyhnutné na úrovni štátu, obce ale aj jednotlivcov hľadať riešenia, ako s komunálnym odpadom udržateľne nakladať.

Na Slovensku sa tejto problematike začala venovať väčšia pozornosť až po roku 1989. Prvý zákon o odpadoch bol vypracovaný v gescii Ministerstva životného prostredia SR, ktorého súčasťou boli aj vyhlášky, nariadenia a smernice pre nakladanie s odpadmi, pričom bol prijatý až v roku v roku 1991. Neskôr sa po vstupe Slovenskej republiky do Európskej únie pozornosť sústredila na harmonizáciu legislatívy v oblasti nakladania s odpadmi. V súčasnosti je platný zákon č. 79/2015 Z.z. o odpadoch a o zmene a doplnení niektorých zákonov. Miestny poplatok za komunálne odpady a drobné stavebné odpady upravuje zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady. Od roku 2005 sa na Slovensku viedla dlhá diskusia a realizovalo sa viacero projektov, ktorých cieľom bolo motivovať ľudí k separovaniu odpadov, čo do značnej miery uľahčuje jeho následnú recykláciu. Najskôr boli apelácie na ľudí, aby odpad separovali vo vlastnom záujme. Postupne sa problematike nakladania s odpadmi začala venovať väčšia pozornosť aj na školách. Problém však naďalej pretrvával najmä v tom, že chýbal systém pre zber a spracovanie separovaného odpadu. Za dôležitý zlom však možno považovať júl 2016, kedy do platnosti vstúpil zákon, na základe ktorého obce a mestá neplatia zberovým spoločnostiam za zber a odvoz triedeného odpadu – papieru, plastov, kovov a skla. Ide o to, že finančná záťaž sa so spotrebiteľov presunula na výrobcov obalových materiálov. Teda, poplatky za vytriedené komodity uhrádzajú výrobcovia a dovozcovia tovarov. Aj keď sa to v konečnom dôsledku prenáša do spotrebiteľských cien za tovary (to je však iná téma). Takýmto spôsobom chce štát motivovať ľudí ku triedeniu odpadov. Pre občana by to malo znamenať, že ak v cene tovaru je už zahrnutý aj poplatok za spracovanie odpadu, tak by mal byť motivovaný čo najmenej platiť ešte raz za odpad. Teda, občan (spotrebiteľ) neplatí za vytriedený papier, plasty, kovy a sklo, iba za komunálny odpad. Od mája 2017 sa do zoznamu triedeného odpadu dostali aj viacvrstvové kombinované materiály (VKM), teda nápojové kartóny. Táto stratégia má pomôcť obciam postupne znižovať množstvo komunálneho odpadu a zároveň zvyšovať množstvo triedených zložiek odpadu ako sú papier, sklo, plasty, kovy a VKM. Občan je tak motivovaný k zvyšovaniu podielu triedeného odpadu, pretože defacto ešte raz musí zaplatiť za odpad, ak ho dáva do komunálneho odpadu. A tu sa niekde dostávame k celej pointe tohto článku. Za komunálny odpad sa považuje najmä odpad z domácnosti, odpady z nehnuteľností slúžiace fyzickým osobám na rekreáciu (záhrady, chaty, chalupy), na parkovanie, ako aj odpady vznikajúce pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení. Tento komunálny odpad je potrebné niekde umiestniť a ďalej ho spracovať. A za to je potrebné zaplatiť. Aj tu však platí, že ceny za spracovanie alebo uskladnenie komunálneho odpadu sú diferencované v závislosti od efektívnosti triedenia odpadu. Pre výpočet úrovne vytriedenia komunálnych odpadov sa pre príslušný kalendárny rok sa uplatňuje nasledujúci vzorec:

V praxi to funguje tak, že obchodná spoločnosť, ktorá zabezpečuje odvoz triedeného odpadu každé auto váži. Teda, ak je vývoz odpadu uložených v žltých nádobách (plasty), auto prejde dedinu a po zbere sa vráti na zberný dvor, kde sa auto odváži. Váha odpadu sa započítava do celkového množstva komunálneho odpadu, avšak aj do vytriedenej zložky odpadu. Na druhej strane odpad so sivých nádob, teda netriedený materiál sa započítava iba do hmotnosti komunálneho odpadu. Treba zdôrazniť, že kľúčové je, do akej nádoby umiestnime aký odpadu. Ak by sme napríklad mali plnú nádobu na plasty a umiestnili by sme plasty do sivej nádoby, bude sa to počítať ako netriedený komunálny odpad. Takýmto spôsobom sa zbierajú informácie za celý rok a následne sa vyhodnotí hodnota vytriedeného odpadu za kalendárny rok. Ako bolo uvedené, poplatok za uskladnenie odpadu na skládkach je diferencované od toho, ako je obec úspešná v triedení odpadu. Inými slovami, čím je číslo (hodnota vytriedeného odpadu) vyššie, tým je cena za uloženie odpadu nižšia. V nasledujúcej tabuľke je uvedená výška sadzieb poplatkov za uloženie zmesového komunálneho odpadu a objemového odpadu na skládkach odpadov, ktorú upravuje Nariadenie vlády SR č. 330/2018 Z.z.

Položka	Úroveň vytriedenia komunálneho odpadu x [%]	Sadzba za príslušný rok v €/t
2019	2020	2021 a nasledujúce roky
1	x ? 10	17	26	33
2	10 < x ? 20	12	24	30
3	20 < x ? 30	10	22	27
4	30 < x ? 40	8	13	22
5	40 < x ? 50	7	12	18
6	50 < x ? 60	7	11	15
7	x > 60	7	8	11

Z uvedenej tabuľky vyplýva, že čím vyššie je % separácie, tým nižšie sú poplatky .

A teraz sa pozrime podrobne na čísla za rok 2018, ako to s naším komunálnym odpadom vyzeralo.

Druh odpadu	Množstvo v kg
Sklo	730
Plasty	1 270
Farby , lepidlá ...	10
Elektro	180
Papier a lepenka	200
Kovové obaly	10
Viacvrstvový kombinovaný materiál	0
Hmotnosť vytriedenej zložky	2 400
Zmesový komunálny odpad	25 080
Hmotnosť komunálneho odpadu spolu	27 480

Ak si to dosadíme do vzorca uvedeného vyššie, dosiahneme hodnotu 8,73 %, teda za jednu tonu (1 000 kg) uloženého odpadu obec platí 17 EUR.

Ak však nebudeme viac úspešní v triedení komunálneho odpadu, ceny za vývoz odpadov do budúcnosti porastú, nakoľko ak takúto hodnotu dosiahneme aj v roku 2020, tak za tú istú tonu odpadu zaplatíme oveľa vyššiu cenu. Konkrétne roku 2020 – 26€/t., od roku 2021 až 33€/t.(viď. tabuľku vyššie).

K 31.12.2018 bolo v obci Čierne Pole evidovaných 330 obyvateľov. Na Slovensku bola priemerná hodnota produkcie komunálneho odpadu na osobu v roku 2017 na úrovni 378 kg. Na základe uvedených hodnôt môže skonštatovať, že obyvatelia obce vyprodukovali v roku 2018 iba približne 83,3 kg komunálneho odpadu na osobu. Aj keď toto číslo môže byť podhodnotené o číslo zo stavebného odpadu, môžeme konštatovať, že v tomto smere dosahujeme dobrý výsledok. Do celkovej ceny za spracovanie komunálneho odpadu je ešte potrebné zarátať aj ďalšie poplatky spojené za vývoz odpadu. S týmito cenami sa nedá veľa robiť. Čo však môžeme ovplyvniť, je zvýšiť podiel separovaného komunálneho odpadu.

Obec v roku 2019 odstránila veľkokapacitný kontajner z cintorína a nahradila ho menším 1100 l, aby sa zabránilo zneužívaniu vývozu odpadu, nakoľko tento odpad sa započítava do zmesového komunálneho odpadu a obec ju musí zaplatiť z poplatkov za vývoz odpadu, ako aj z vlastného rozpočtu. Navyše, sa znižuje hodnota vytriedeného odpadu a tým dochádza a v budúcnosti povedie ešte viac k zvyšovaniu poplatkov za komunálny odpad. Chceli by sme motivovať všetkých občanov, aj keď ide najmä o prípady jednotlivcov, aby do sivých nádob neumiestňovali odpad z dvorov, ako napr. kamene, štrk, železo a pod.

Nálepky na odpadové nádoby si môžete zakúpiť v kancelárii obecného úradu. Zároveň je možné si zakúpiť plastové vrecia na komunálny odpad, ktoré je firma povinná vyvážať.